Kristian Jensen (V), 1998-04-16:
Lovforslaget er en vigtig brik i fjernelsen af de tre store sorte pletter på det danske vejnet.
Ud over Odense-Svendborg, Holbæk-Vig har strækningen Holstebro-Herning-Vejle i lang tid trængt til en opprioritering.
Derfor hilser Venstre det velkommen, at regeringen har fremsat lovforslag L 39 om forbedring af strækningen Ris-Ølholm, der er en betydningsfuld del af udbygningen af rute 18.
Til gengæld er det en skuffelse for Venstre at læse lovteksten, hvor vejstandarden alene sættes til motortrafikvej og ikke den motorvej, som vi føler var ideen bag aftalen fra december måned.
For selv om Venstre finder det vigtigt med en hurtig udbygning af vejnettet, skal vi i vores hastværk ikke glemme at overveje, om vi kun gennemfører en alt for kortsigtet løsning.
Og det er desværre det, som vi føler, at regeringen lægger op til med det fremsatte lovforslag.
I en egn, hvor den kollektive trafik ikke er særlig udbygget og heller ikke ud fra økonomiske, miljømæssige eller logiske argumenter kan udbygges markant mere, er der brug for gode vejforbindelser.
Vejforbindelser kan ikke alene fremelske en positiv erhvervsudvikling, men mangel på tilfredsstillende veje kan i høj grad være med til at kvæle erhvervsudviklingen.
Da strækningen er en del af udbygningen af rute 18, vil den også blive påvirket kraftigt af den udvikling, der finder sted længere oppe ad rute 18.
Og i den forbindelse vil Venstre gerne fremhæve et par ting.
Først og fremmest at Herning er blevet udnævnt til landets sjette transportcenter
med udsigt til stigende tung trafik.
Ligeledes er toldcentret i Herning bevaret og er faktisk det toldcenter for Jylland og Fyn, der behandler næstmest af de tilbageværende. Endelig er en stigende del af den tunge industri rykket vestpå, hvilket også kan mærkes på rute 18.
Alt sammen forhold, der taler for en fuld udbygning af rute 18 som motorvej nu, i stedet for en kortsigtet motortrafikvejsløsning, der på længere sigt vil give et dyrere projekt.
Problemerne med en motortrafikvej er, at erfaringen viser, at på en motortrafikvej er det fortsat lastbilerne, der sætter hastigheden til gene for andre trafikanter.
En motorvej kræver jo ikke de samme lige strækninger til overhalinger og kan derfor tilpasses landskabet bedre.
Samtidig giver motortrafikveje ikke den samme forbedring i vejsikkerheden som en motorvej.
Endelig vil en motortrafikvej psykologisk være et signal om en nedprioritering af det midt- og vestjyske område, som vil betyde en dårligere erhvervsudvikling i området.
Jeg har noteret mig, at hvor tidligere trafikminister Bjørn Westh i sit oprindelige lovudkast omtalte rute 18 som motorvej eller motortrafikvej, så skriver den nye trafikminister konsekvent motortrafikvej.
Forhåbentlig skal det tages som et tegn på tidspres i lovgivningsarbejdet og ikke et udtryk for, at hele rute 18 skal nøjes med en udvidelse til motortrafikvej, eller hvad?
Som det fremgår af dagspressen, nærmere betegnet Jyllands-Posten i dag, så er opmærksomheden på dette lovforslag stor i oplandet til rute 18. Amtsborgmester for Ringkjøbing Amt Knud Munk Nielsens kronik sætter på en god måde ord på de tanker, der rører sig i et bredt bagland i det område af Danmark, der er kendt som vækstjylland.
Venstre ønsker bedre veje og større trafiksikkerhed, samtidig med at områdets og erhvervslivets behov tilgodeses.
Derfor er Venstre tilfreds med, at regeringen er enig i, at rute 18 skal have en opprioritering.
Vi er ikke tilfredse med, at regeringen lægger op til en motortrafikvej. Trafiksikkerhedsmæssigt og økonomisk anser Venstre en motorvej for den rigtige løsning, og det vil vi arbejde for i udvalget.